Die wêreld in foto’s – 22 Mei 2020Foto’s bied ŉ blik op die wêreld wat nie noodwendig in woorde beskryf kan word nie. Beleef al die nuusgebeure, een foto op ŉ slag. Sedert die uitbreking van Covid-19 het lande wêreldwyd sosiale distansiëring aangemoedig of algehele landwye afsonderingstydperke ingestel. Soos talle ander geleenthede is studente se gradeplegtighede uitgestel weens dié pandemie. In ŉ poging om die verspreiding van die virus hok te slaan en nietemin dié belangrike dag te vier is kreatiewe gradeplegtighede wêreldwyd uitgedink. Só lyk van dié spoggeleenthede. Leerders groet mekaar in die skool se parkeerterrein voor hul motorparade-diplomaplegtigheid wat deur gemeenskapslede gereël is in Maryland, VSA. (Foto: Susan Walsh, AP) Hoërskoolleerders behou hul afstand tydens hul diplomaplegtigheid in Texas, VSA. (Foto: Tony Gutierrez, AP) Leerders staan ver van mekaar tydens hul diplomaplegtigheid in Alabama, VSA. (Foto: Jay Reeves, AP) Mauricio Marquez, skoolhoof van die Odessa-hoërskool in Texas, VSA, oorhandig ŉ diploma aan ŉ leerder. (Foto: Ben Powell/Odessa American, AP) ŉ Robot met ŉ foto van ŉ leerder se gesig op ŉ tablet tydens ŉ kuber-diplomaplegtigheid by ŉ skool in Manila. Dié leerder is een van 179 Filippynse hoërskoolleerders wat aan dié plegtigheid deelgeneem het. (Foto: Aaron Favila, AP)